ናይ ቋንቋ እንግሊዝኛ መምህር ክኸውን ከሎ፡ ብ1998 ኣቆፃፅራ ኢትዮጵያ ኣብ ዩኒቨርሲቲ ጎንደር ካብ ዝምረቕ ጀሚሩ፡ ብመምህርነት እናሰርሐ ይርከብ። ከምዚ ዝበለ ሰናይ ተግባር ክሰርሕ ዝጀመረ ገና ወዲ 13 ዓመት እናሃለወ፡ ወላዲ ኣቡኡ ብሞት ስለዝተፈለዩ፡ ሓላፍነት ናይቶም ብትሕቲኡ ዝተወለዱ ኣሓቱን ኣሕዋቱን ካብ ዝስከም እዩ። ምንባብን ምጽሓፍን ከይከኣለ ን17 ዓመታት ዝመሃረ መምህር ንሙያ መምህርነት ዝተኸፍለ መስዋእቲ "ፍልጠት ሒዞም ንኽዓብዩን ስነ ምግባሮም ዝሓለዉ ንክኾኑን ህይወተይ ከፊለ እየ። ዋጋ ልፍዓተይ ድማ ኣብኣቶም ክርእዮ በቒዐ" ይብል። ብዕድመ ንዝደኸማ ወላዲት ኣዲኡ ካብ ምሕጋዝ ብተወሳኺ፡ ኩሉ ናይ ገዛ ስራሕቲ ይሰርሕ። እዚ ተሞክሮ ነቲ ሕዚ ዝፍፅሞ ዘሎ ሰናይ ተግባር መሰረት ከም ዝኾኖ'ዩ ዝዛረብ። ኣብታ ካብ ኢዱ ዘይፈልያ ደብተር ኣብ ከባቢኡ ንዘሎ ሕብረተሰብ እናሓተተ ማሕበራዊ ፀገማት ይምዝግብ። ካብ መብዛሕቲኦም ዝረኽቦ መልሲ ድማ "ኩሉ ሰብ ፀገማትና ሓቲቱ፡ ከንፈር ካብ ምምጣጥ ዝሰገረ ፍታሕ ዝሃበና የለን" ዝብል ነይሩ። ሓደ ዕለት ሓንቲ ተምሃሪት "ክዳነይ ቅዳድ ስለዝኾነ፡ ዝተቐደደ ክዳን ተኸዲነ ናብ ቤት ትምህርቲ ክመፅእ ኣይደልን" ክትብል ዝሃበቶ መልሲ ከም ዘይርስዖ ይዛረብ። ካብታ ዕለት ንደሓር እንተወሓደ ንኽልተ ቆልዑ ክረድእ ኣብ ውሳነ በፂሑ። ምንጪ ስእሊ, Awi Communication ነታ ተመሃሪት ክዳን ኣስፍዩ ንትምህርቲ ዘድልያ ናውቲ ኣማሊኡላ። ንሳ'ውን ኣብ ትምህርታ ንፍዕቲ ብምዃን፡ ብምህንድስና ተመሪቓ ኣብ ስራሕ ትርከብ። "ወለዶ እናደኸመን እናሰነፈን ይመፅእ ዘሎ ንሕና ብዘጥፋእናዮ ጥፍኣት'ዩ" ዝብል መምህር ስዩም፡ ነዚ ፍታሕ ዝበሎ፡ ሓጋዚ ንዘይብሎም ህፃናት ምርዳእን ፅርየቶም ምሕላውን፤ ከምኡ ድማ ፅፈት ትምህርቲ ክሕለው ምግባር እዩ። መምህር 7ይን 8ይን ክፍሊ ኣብ ዝነበረሉ እዋን፡ ተምሃሮ ፊደላት እንግሊዝኛ ዝኾና 'G' ን 'J' ን ንምፍላይ ክፅገሙ ተዓዚቡ። 'ስለምንታይ ከምዚ ዝበለ ወለዶ ነፍርይ?'
